מאקו

מאקוֹ (mako) הוא אתר חדשות ישראלי מבית קשת, ומהווה את אחד משלושת אתרי החדשות המובילים בישראל, לאחר ynet ו-וואלה NEWS.

היסטוריה
האתר החל לפעול באוקטובר 2008 ומתפרסמות בו כתבות ומאמרים בנושאי חדשות, תרבות וספורט וכן תוכני וידאו של קשת, של חדשות 12 ושל דסק חדשות עצמאי המופעל על ידי האתר. עורך האתר הראשון היה יובל נתן, עיתונאי ומייסד מגזין "רייטינג". מ-2014 ועד 2021 עורך האתר היה איתי ולדמן. נכון להיום, עורך האתר הוא עומר מלכה ומנכ"ל האתר הוא אורי רוזן.

במאי 2010, רכש האתר פורמט של תוכנית מציאות שהופק ושודר רק באתר, בהנחייתה של רותם סלע. הפורמט, "חתונת השנה" (Married on Myspace), נרכש מחברת ההפקות אנדמול, אך לא זכה להצלחה והפקתו הופסקה.

בינואר 2015, דיווח האתר כי לראשונה מאז הקמתו הגיע לאיזון תקציבי.

ב-2 בפברואר 2018, האמן בועז ארד נמצא מת בביתו, יממה אחרי פרסום תחקיר באתר מאקו על קשר שניהל עם תלמידותיו.

ב-17 בפברואר 2020, פוצל ערוץ החדשות של מאקו לאתר נפרד של חברת החדשות, בשם N12.

בינואר 2021, פורסם בהמקום הכי חם בגיהנום תחקיר בו נטען על התעמרות בעובדים במאקו על ידי עורכת באתר, ועל סביבת עבודה פוגענית.

בינואר 2022 חויבה חברת "שידורי קשת" לפצות את אדל בספלוב ב-50,000 ש"ח (ועוד 18,500 ש"ח הוצאות משפט ושכר טרחת עורך דין), לאחר שנפסק שאתר "מאקו" פגע בפרטיותה של בספלוב כאשר פרסם את דבר הריונה בניגוד לרצונה.

ב-2021 פורסם שאתר makoTV, המאפשר צפייה בתכני קשת וחברת החדשות באינטרנט, ייסגר לטובת שירות סטרימינג חדש בשם 12+, שכולל בתוכו שיפורים רבים וממשק חדש. השירות יהיה זמין לטלוויזיות חכמות ולסטרימרים מבוססי Apple tvOS ו-Android TV.

מקור השם

השם מאקו הוא הלחם בסיסים מקוצר/קטום של צמד המילים "מה קורה?", שנכתב בעברית דווקא עם האות א' (במקום עם האות ה'), כתעתיק של שם האתר באנגלית – mako, כשהאות ק' ייצגה את השם של החברה המחזיקה במאקו, קשת, ובגלל זה על האות ק' שמו את הלוגו של קשת.

ערוצי תוכן
מאקו מחזיק ברשת של אתרי תוכן עצמאיים כמו "TVBEE" ו-"Fashion Forward", לצד ערוצי תוכן כמו "נקסטר", "LIVING" ו"גאווה".

12+ (לשעבר makoTV) הוא שירות Advertising Video on Demand הכולל את התוכניות של קשת ומשמש כפלטפורמת "Second Screen" המיועדת להשלמת קהלים עבור המסך של קשת.

קשת ומאקו מחזיקות בקבוצת עמודים ברשתות החברתיות הכוללת למעלה מ-40 מותגים עם כ-7.5 מיליון עוקבים, בהם: הישראליות, הישראלים, הפעמון, אמא מדברת עכשיו, וידויים, T5, BOLD ו-TVBEE.

האתר כולל מספר ערוצי תוכן, בהם:
מגזין m - מגזין סוף השבוע של mako, המתפרסם מדי יום חמישי וכולל כתבות, תחקירים, ראיונות, סיפורים וטורים אישיים. בעקבות תחקיר במגזין בתחילת 2018 על הטרדות מיניות שם נשוא התחקיר קץ לחייו.
mako תוכניות - ערוץ תוכן הכולל חדשות, כתבות ועדכונים על תוכניות קשת.
mako תרבות - אתר התרבות הרשמי של mako העוסק בטלוויזיה, ספרות, אמנות, קולנוע וברנז'ה.
 - מתחם הטלוויזיה של האתר, המפעיל גם עמוד פייסבוק עצמאי ומרכז המלצות על סדרות, ביקורות, חדשות על עולם הטלוויזיה וכתבות וידאו.
mako כסף - כתבות ודיווחים פיננסיים מהבורסות בישראל ומחוצה לה, הייטק, פרסום ושיווק, עם טורים אישיים של מומחים בתחום הכלכלה.
mako סלבס - ערוץ רכילות העוסק בדיווחים שוטפים על סלבריטאים ישראלים ובינלאומיים.
mako מוזיקה - ערוץ המביא את חדשות המוזיקה - סינגלים, הופעות, קליפים, ראיונות, בכורות ואלבומים של אמנים מהארץ ומהעולם.
"אוכל טוב" - ערוץ אוכל העוסק בחדשות בעולם הקולינרי ומכיל אלפי מתכוני בישול, בהם כל מתכוני תוכניות הטלוויזיה המשודרת בערוץ קשת 12, כגון "מאסטר שף", "המטבח המנצח MKR" ו"בייק אוף".
mako הורים - ערוץ העוסק בכל התחומים הקשורים בהורות, ילדים וזוגיות - מדריכים, טורים, כתבות הנוגעות לפסיכולוגיה חינוכית וכו'.
mako Living - ערוץ המספק כתבות, מדריכים וטיפים לעיצוב הבית, עיצוב פנים, הום סטיילינג ועוד.
mako בריאות - ערוץ העוסק בתזונה נכונה, דיאטה, רפואה משלימה, כושר, מחקרי בריאות וחדשות בתחום.
פז"ם - מדור העוסק בשירות הצבאי בצה"ל ופונה לקהל המלש"בים, מתגייסים, סדירניקים ומילואמיניקים.
mako גברים - כתבות בנושא כסף, אקסטרים, יחסים, זוגיות, סקס, אלכוהול, כושר, קריירה, הימורים וספורט.
mako HIX - גילויים מדעיים, תופעות מעניינות, המצאות משעשעות, חדשות מרגשות ועוד אירועים מהעולם.
Fashion Forward - אתר אופנה העוסק בטרנדים, קולקציות חדשות והפקות אופנה.
NEXTER - אתר הטכנולוגיה והאינטרנט המספק חדשות מעולם הדיגיטל וסקירות של טלפונים סלולריים, מחשבים, טאבלטים וגאדג'טים.
mako גאווה - ערוץ הגאווה הראשון שהושק בקרב אתרי הבית בישראל, המספק תוכן, בידור, פנאי וחדשות בנושאים הקשורים ל.
mako נשים - כתבות, חדשות וקטעי ווידאו בנושאי אופנה, טיפוח ויופי, סקס ואהבה, בריאות וכושר וחתונות.
mako חופש - תוכני תיירות, הצעות לטיולים בישראל ומחוצה לה, עם נבחרת מדריכים מקצועית, ורשימות המלצות למטייל.
מעריב לנוער - המדור הוקם ביולי 2015, במסגרת שיתוף פעולה של mako עם מעריב לנוער, מגזין נוער נפוץ. זהו מגזין הנוער בגרסתו הדיגיטלית, העוסק במערכות יחסים, בידור, מוזיקה, טלוויזיה, מחשבים, קומיקס, רכילות, טורים אישיים ועוד. הופסקה הפעילות בספטמבר 2020, ובמאי 2021 עבר לפורטל "רשת 13".
מאקו ספורט - מדור המספק מבט רחב על עולם הספורט, הכולל חדשות מהארץ והעולם, פרשנויות מקצועיות וטורי דעה על כדורגל, כדורסל וענפים ספורט רבים נוספים. שיתוף פעולה של mako ואתר ערוץ הספורט.
חדשות טובות - ערוץ המסקר מעשים טובים, התנדבות וקהילה.
לימודים וקריירה - מדור העוסק בענייני סטודנטים, השכלה, אפיקי קריירה ואף לוח דרושים בשיתוף פורטל דרושים

קישורים חיצוניים
 

 דף הבית של אתר +12 מבית מאקו

הערות שוליים

פורטלים ישראליים
קשת (זכיינית שידור)
אתרי אינטרנט שהושקו ב-2008
אתרי חדשות ישראליים